title: Odluka (EU) 2016/1858 Europskog parlamenta i Vijeća od 11. listopada 2016. o mobilizaciji Europskog fonda za prilagodbu globalizaciji (na temelju zahtjeva Švedske – EGF/2016/002 SE/Ericsson)

text:
               20.10.2016

               HR

               Službeni list Europske unije

               L 284/25

         ODLUKA (EU) 2016/1858 EUROPSKOG PARLAMENTA I VIJEĆA
   od 11. listopada 2016.
   o mobilizaciji Europskog fonda za prilagodbu globalizaciji (na temelju zahtjeva Švedske – EGF/2016/002 SE/Ericsson)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006 (1), a posebno njezin članak 15. stavak 4.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 13.,
   uzimajući u obzir prijedlog Europske komisije,
   budući da:

               (1)

               Svrha Europskog fonda za prilagodbu globalizaciji (EGF) pružanje je potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske i gospodarske krize te pomaganje tim radnicima da se ponovno uključe na tržište rada.

               (2)

               EGF ne smije premašiti najviši godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 (3).

               (3)

               Švedska je 31. ožujka 2016. podnijela zahtjev za mobilizaciju EGF-a u vezi s otpuštanjem radnika u Ericssonu (Telefonaktiebolaget LM Ericsson) u Švedskoj. Zahtjev je dopunjen dodatnim informacijama u skladu s člankom 8. stavkom 3. Uredbe (EU) br. 1309/2013. Taj zahtjev ispunjava uvjete za određivanje financijskog doprinosa iz EGF-a utvrđene u članku 13. Uredbe (EU) br. 1309/2013.

               (4)

               Stoga bi trebalo mobilizirati EGF kako bi se za zahtjev koji je podnijela Švedska osigurao financijski doprinos u iznosu od 3 957 918 EUR.

               (5)

               Kako bi se sredstva iz EGF-a mogla što prije upotrijebiti, ova bi se Odluka trebala primjenjivati od dana njezina donošenja,

         DONIJELI SU OVU ODLUKU:
   Članak 1.
   U okviru općeg proračuna Unije za financijsku godinu 2016. mobilizira se Europski fonda za prilagodbu globalizaciji kako bi se osigurao iznos od 3 957 918 EUR u obliku odobrenih sredstava za preuzete obveze i plaćanja.
   Članak 2.
   Ova Odluka stupa na snagu na dan objave u Službenom listu Europske unije.
   Primjenjuje se od 11. listopada 2016.

      Sastavljeno u Bruxellesu, 11. listopada 2016.

            Za Europski parlament

            Predsjednik

         M. SCHULZ

            Za Vijeće

            Predsjednik

         I. KORČOK

      (1)  SL L 347, 20.12.2013., str. 855.

      (2)  SL C 373, 20.12.2013., str. 1.

      (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).


title: 2009/997/EU: Odluka Komisije od 18. prosinca 2009. o produljenju razdoblja raspoloživosti makrofinancijske pomoći Europske unije Libanonu

text:
               11/Sv. 119

               HR

               Službeni list Europske unije

               86

         32009D0997

               L 339/54

               SLUŽBENI LIST EUROPSKE UNIJE

         ODLUKA KOMISIJE
   od 18. prosinca 2009.
   o produljenju razdoblja raspoloživosti makrofinancijske pomoći Europske unije Libanonu
   (2009/997/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2007/860/EZ od 10. prosinca 2007. o pružanju makrofinancijske pomoći Zajednice Libanonu (1), a posebno njezin članak 1. stavak 3.,
   budući da:

               (1)

               Isplata punog iznosa makrofinancijske pomoći Europske unije Libanonu nije bila moguća u razdoblju od dvije godine predviđenom u Odluci 2007/860/EZ zbog kašnjenja u provedbi mjera reforme, a posebno onih utvrđenih u Memorandumu o razumijevanju kao kriterija za potpunu provedbu pomoći.

               (2)

               Izgledno je da će imenovanjem vlade nacionalnog jedinstva libanonska nadležna tijela biti u položaju provesti reformske kriterije povezane s provedbom makrofinancijske pomoći, kako su navedeni u Memorandumu o razumijevanju.

               (3)

               Libanonska nadležna tijela su na zadovoljavajući način provela program gospodarske reforme dogovoren s Međunarodnim monetarnim fondom na temelju Izvanredne pomoći nakon sukoba (EPCA).

               (4)

               Raspoloživost makrofinancijske pomoći Europske unije Libanonu na temelju Odluke 2007/860/EZ istječe 21. prosinca 2009.

               (5)

               Stoga se može odobriti produljenje razdoblja dostupnosti za jednu godinu.

               (6)

               O navedenom produljenju propisno se savjetovalo s Gospodarskim i financijskim odborom,

         ODLUČILA JE:
   Članak 1.
   Razdoblje raspoloživosti makrofinancijske pomoći Europske unije Libanonu produljuje se za još godinu dana, do 21. prosinca 2010.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 18. prosinca 2009.

            Za Komisiju

            Predsjednik

         José Manuel BARROSO

      (1)  SL L 337, 21.12.2007., str. 111.


title: 2009/487/EZ: Odluka Vijeća od 24. listopada 2008. o sklapanju Protokola između Europske zajednice, Švicarske Konfederacije i Kneževine Lihtenštajna uz Sporazum između Europske zajednice i Švicarske Konfederacije o kriterijima i mehanizmima za utvrđivanje države koja je odgovorna za razmatranje zahtjeva za azil koji je podnesen u jednoj od država članica ili u Švicarskoj

text:
               11/Sv. 119

               HR

               Službeni list Europske unije

               42

         32009D0487

               L 161/6

               SLUŽBENI LIST EUROPSKE UNIJE

         ODLUKA VIJEĆA
   od 24. listopada 2008.
   o sklapanju Protokola između Europske zajednice, Švicarske Konfederacije i Kneževine Lihtenštajna uz Sporazum između Europske zajednice i Švicarske Konfederacije o kriterijima i mehanizmima za utvrđivanje države koja je odgovorna za razmatranje zahtjeva za azil koji je podnesen u jednoj od država članica ili u Švicarskoj
   (2009/487/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 63. stavak 1. točku (a), u vezi s člankom 300. stavkom 2. prvom rečenicom prvog podstavka i člankom 300. stavkom 3. prvim podstavkom,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Vijeće je 27. veljače 2006. ovlastilo Komisiju da, u ime Zajednice, otvori pregovore sa Švicarskom Konfederacijom i Kneževinom Lihtenštajnom radi sklapanja Protokola o sudjelovanju Danske u Sporazumu između Europske zajednice i Švicarske Konfederacije o kriterijima i mehanizmima za utvrđivanje države koja je odgovorna za razmatranje zahtjeva za azil koji je podnesen u jednoj od država članica ili u Švicarskoj (dalje u tekstu: Protokol). Ti su pregovori dovršeni.

               (2)

               U skladu s Odlukom Vijeća od 28. veljače 2008. i podložno njegovom konačnom kasnijem sklapanju, ovaj Protokol je potpisan u ime Europske zajednice 28. veljače 2008.

               (3)

               Protokol bi trebalo odobriti.

               (4)

               Stupanje na snagu Protokola s obzirom na Švicarsku povezano je sa stupanjem na snagu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (2) i Sporazuma između Europske zajednice i Švicarske Konfederacije o kriterijima i mehanizmima za utvrđivanje države koja je odgovorna za razmatranje zahtjeva za azil koji je podnesen u jednoj od država članica ili u Švicarskoj (3).

               (5)

               Stupanje na snagu Protokola s obzirom na Lihtenštajn povezano je sa stupanjem na snagu Protokola između Europske unije, Europske zajednice, Švicarske Konfederacije i Kneževine Lihtenštajna o pridruživanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (dalje u tekstu: Protokol o pridruživanju Lihtenštajna schengenskoj pravnoj stečevini) i Protokola između Europske zajednice, Švicarske Konfederacije i Kneževine Lihtenštajna o pridruživanju Lihtenštajna Sporazumu između Europske zajednice i Švicarske Konfederacije o kriterijima i mehanizmima za utvrđivanje države koja je odgovorna za razmatranje zahtjeva za azil koji je podnesen u jednoj od država članica ili u Švicarskoj (dalje u tekstu: Protokol o pridruživanju Lihtenštajna pravnoj stečevini Dublin). Slijedom toga, isprave o odobrenju u pogledu Lihtenštajna ne bi trebalo polagati prije nego što Vijeće odobri Protokol o pridruživanju Lihtenštajna schengenskoj pravnoj stečevini i Protokol o pridruživanju Lihtenštajna pravnoj stečevini Dublin.

               (6)

               Ujedinjena Kraljevina i Irska, u skladu s člankom 3. Protokola o stajalištu Ujedinjene Kraljevine i Irske, u prilogu Ugovoru o Europskoj uniji i Ugovoru o osnivanju Europske zajednice, sudjeluju u donošenju i primjeni ove Odluke.

               (7)

               Danska, u skladu s člancima 1. i 2. Protokola o stajalištu Danske, u prilogu Ugovoru o Europskoj uniji i Ugovoru o osnivanju Europske zajednice, ne sudjeluje u donošenju ove Direktive, nije njome vezana niti podliježe njezinoj primjeni,

         ODLUČILO JE:
   Članak 1.
   Protokol između Europske zajednice, Švicarske Konfederacije i Kneževine Lihtenštajna uz Sporazum između Europske zajednice i Švicarske Konfederacije o kriterijima i mehanizmima za utvrđivanje države koja je odgovorna za razmatranje zahtjeva za azil koji je podnesen u jednoj od država članica ili u Švicarskoj odobrava se u ime Zajednice.
   Tekst Protokola priložen je ovoj Odluci.
   Članak 2.
   1.   Predsjednik Vijeća ovlašćuje se imenovati osobu(-e) ovlaštenu(-e) za polaganje isprave o odobrenju u ime Zajednice predviđenu(-e) člankom 5. Protokola, čime se izjavljuje suglasnost Zajednice unije da je Sporazum obvezuje u njezinim odnosima sa Švicarskom.
   2.   Predsjednik Vijeća ovlašćuje se imenovati osobu(-e) ovlaštenu(-e) za polaganje isprave o odobrenju u ime Zajednice predviđenu(-e) člankom 5. Protokola, čime se izjavljuje suglasnost Zajednice unije da je Sporazum obvezuje u njezinim odnosima s Lihtenštajnom. Ova se isprava neće položiti prije nego što Vijeće u ime Europske zajednice i Europske unije odobri Protokol o pridruživanju Lihtenštajna schengenskoj pravnoj stečevini i, u ime Europske zajednice, Protokol o pridruživanju Lihtenštajna pravnoj stečevini Dublin.
   Članak 3.
   Ova se Odluka objavljuje u Službenom listu Europske unije.

      Sastavljeno u Luxembourgu 24. listopada 2008.

            Za Vijeće

            Predsjednica

         M. ALLIOT-MARIE

      (1)  Mišljenje od 8. srpnja 2008. (još nije objavljeno u Službenom listu).

      (2)  SL L 53, 27.2.2008., str. 52.

      (3)  SL L 53, 27.2.2008., str. 5.


title: 2009/331/EZ, Euratom: Odluka Vijeća i Komisije od 26. veljače 2009. o sklapanju Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Republike Albanije, s druge strane, kako bi se uzelo u obzir pristupanje Republike Bugarske i Rumunjske Europskoj uniji

text:
               11/Sv. 119

               HR

               Službeni list Europske unije

               36

         32009D0331

               L 107/164

               SLUŽBENI LIST EUROPSKE UNIJE

         ODLUKA VIJEĆA I KOMISIJE
   od 26. veljače 2009.
   o sklapanju Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Republike Albanije, s druge strane, kako bi se uzelo u obzir pristupanje Republike Bugarske i Rumunjske Europskoj uniji
   (2009/331/EZ, Euratom)
   VIJEĆE EUROPSKE UNIJE I KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 310., u vezi s člankom 300. stavkom 2. drugom rečenicom prvog podstavka i člankom 300. stavkom 3. drugim podstavkom,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. drugi stavak,
   uzimajući u obzir Akt o pristupanju Bugarske i Rumunjske, a posebno njegov članak 6. stavak 2.,
   uzimajući u obzir prijedlog Komisije,
   uzimajući u obzir suglasnost Europskog parlamenta,
   uzimajući u obzir odobrenje Vijeća prema članku 101. Ugovora o osnivanju Europske zajednice za atomsku energiju,
   budući da:

               (1)

               Protokol uz Sporazum o partnerstvu i suradnji između Europskih zajednica i njihovih država članica, s jedne strane, i Republike Albanije, s druge strane, kako bi se uzelo u obzir pristupanje Republike Bugarske i Rumunjske Europskoj uniji, potpisan je u ime Europske zajednice i država članica 19. studenoga 2008. u skladu s Odlukom Vijeća 2009/330/EZ (1).

               (2)

               Protokol bi trebalo sklopiti,

         ODLUČILI SU:
   Članak 1.
   Ovim se u ime Europske zajednice, Europske zajednice za atomsku energiju i država članica odobrava Protokol uz Sporazum o partnerstvu i suradnji između Europskih zajednica i njihovih država članica, s jedne strane, i Republike Albanije, s druge strane, kako bi se uzelo u obzir pristupanje Republike Bugarske i Rumunjske Europskoj uniji.
   Članak 2.
   Predsjednik Vijeća u ime Europske zajednice i njezinih država članica polaže isprave o odobrenju predviđene člankom 11. Protokola. Predsjednik Komisije istodobno polaže navedene isprave u ime Europske zajednice za atomsku energiju.

      Sastavljeno u Bruxellesu 26. veljače 2009.

            Za Vijeće

            Predsjednik

         I. LANGER

            Za Komisiju

            Predsjednik

         José Manuel BARROSO

      (1)  SL L 107, 28.4.2009., str. 1.


title: Odluka Vijeća 2013/365/ZVSP od 9. srpnja 2013. o izmjeni Odluke 2012/329/ZVSP o produljenju mandata posebnog predstavnika Europske unije za Rog Afrike

text:
               10.7.2013

               HR

               Službeni list Europske unije

               L 189/8

         ODLUKA VIJEĆA 2013/365/ZVSP
   od 9. srpnja 2013.
   o izmjeni Odluke 2012/329/ZVSP o produljenju mandata posebnog predstavnika Europske unije za Rog Afrike
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 31. stavak 2. i članak 33.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 8. prosinca 2011. donijelo Odluku 2011/819/ZVSP (1) o imenovanju g. Alexandera RONDOSA posebnim predstavnikom Europske unije (PPEU) za Rog Afrike.

               (2)

               Vijeće je 25. lipnja 2012. donijelo Odluku 2012/329/ZVSP (2) o produljenju mandata PPEU-a za Rog Afrike do 30. lipnja 2013.

               (3)

               Mandat PPEU-a trebalo bi produljiti na daljnje razdoblje od četiri mjeseca.

               (4)

               PPEU će provoditi svoj mandat u kontekstu stanja koje bi se moglo pogoršati i koje bi moglo ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Ovime se Odluka 2012/329/ZVSP mijenja kako slijedi:

               (1)

               Članak 1. zamjenjuje se sljedećim:
               „Članak 1.
               Posebni predstavnik Europske Unije
               Mandat g. Alexandera RONDOSA kao PPEU-a za Rog Afrike produljuje se do 31. listopada 2013. Mandat PPEU-a može završiti ranije, ako Vijeće tako odluči, na prijedlog Visokog predstavnika Unije za vanjske poslove i sigurnosnu politiku (VP).
               Za potrebe mandata PPEU-a, Rog Afrike definira se da se sastoji od Republike Džibutija, Države Eritreje, Savezne Demokratske Republike Etiopije, Republike Kenije, Federalne Republike Somalije, Republike Sudana, Republike Južnog Sudana i Republike Ugande. Za pitanja od šireg regionalnog značaja, uključujući piratstvo, PPEU prema potrebi surađuje sa zemljama i regionalnim subjektima izvan Roga Afrike.
               Zbog potrebe regionalnog pristupa međupovezanim izazovima u regiji, PPEU za Rog Afrike radi uz blisko savjetovanje s PPEU-om za Sudan i Južni Sudan, koji zadržava primarnu odgovornost za te dvije zemlje.”

               (2)

               Članak 5. stavak 1. zamjenjuje se sljedećim:
               „1.   Financijski referentni iznos namijenjen pokrivanju izdataka povezanih s mandatom PPEU-a u razdoblju od 1. srpnja 2012. do 31. listopada 2013. iznosi 4 900 000 EUR.”

         Članak 2.
   Stupanje na snagu
   Ova Odluka stupa na snagu na dan donošenja.
   Primjenjuje se od 1. srpnja 2013.

      Sastavljeno u Bruxellesu 9. srpnja 2013.

            Za Vijeće

            Predsjednik

         R. ŠADŽIUS

      (1)  SL L 327, 9.12.2011., str. 62.

      (2)  SL L 165, 26.6.2012., str. 62.


title: 2008/579/EZ: Odluka Vijeća od 16. lipnja 2008. o potpisivanju i sklapanju Međunarodnog sporazuma o kavi iz 2007. u ime Europske zajednice

text:
               11/Sv. 119

               HR

               Službeni list Europske unije

               3

         32008D0579

               L 186/12

               SLUŽBENI LIST EUROPSKE UNIJE

         ODLUKA VIJEĆA
   od 16. lipnja 2008.
   o potpisivanju i sklapanju Međunarodnog sporazuma o kavi iz 2007. u ime Europske zajednice
   (2008/579/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133. u vezi s njegovim člankom 300. stavkom 2. prvim podstavkom,
   uzimajući u obzir prijedlog Komisije,
   budući da:

               (1)

               Međunarodno vijeće za kavu odobrilo je Rezolucijom br. 431 od 28. rujna 2007. tekst Međunarodnog sporazuma o kavi iz 2007.

               (2)

               Međunarodni sporazum o kavi iz 2007. dogovoren je u pregovorima kako bi zamijenio Međunarodni sporazum o kavi iz 2001. koji je bio produljen do 30. rujna 2008.

               (3)

               Međunarodni sporazum o kavi iz 2007. otvoren je za potpisivanje i polaganje isprava o ratifikaciji, prihvatu ili odobrenju do 31. kolovoza 2008.

               (4)

               Zajednica je članica Međunarodnog sporazuma o kavi iz 2001. te je stoga u njezinom interesu odobriti Međunarodni sporazum o kavi iz 2007. koji ga zamjenjuje,

         ODLUČILO JE:
   Članak 1.
   Međunarodni sporazum o kavi iz 2007. odobrava se u ime Zajednice.
   Tekst Sporazuma priložen je ovoj Odluci.
   Članak 2.
   Predsjednika Vijeća ovlašćuje se da odredi osobu(-e) ovlaštenu(-e) za potpisivanje Sporazuma i polaganje isprave o odobrenju u ime Zajednice, zajedno s njom priloženoj izjavom, do 31. kolovoza 2008.
   Članak 3.
   Ova se Odluka objavljuje u Službenom listu Europske unije.

      Sastavljeno u Luxembourgu 16. lipnja 2008.

            Za Vijeće

            Predsjednik

         D. RUPEL


title: 2005/928/EZ: Odluka Komisije od 20. prosinca 2005. o usklađivanju frekvencijskog pojasa 169,4 – 169,8125 MHz u Zajednici (priopćena pod brojem dokumenta C(2005) 5003)  Tekst značajan za EGP

text:
               13/Sv. 038

               HR

               Službeni list Europske unije

               127

         32005D0928

               L 344/47

               SLUŽBENI LIST EUROPSKE UNIJE

               20.12.2005.

      ODLUKA KOMISIJE

   od 20. prosinca 2005.
   o usklađivanju frekvencijskog pojasa 169,4 – 169,8125 MHz u Zajednici
   (priopćena pod brojem dokumenta C(2005) 5003)
   (Tekst značajan za EGP)
   (2005/928/EZ)
   KOMISIJA EUROPSKIH ZAJEDNICA
   uzimajući u obzir Ugovor o osnivanju Europske zajednice,
   uzimajući u obzir Odluku br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (Odluka o radiofrekvencijskom spektru) (1), a posebno njezin članak 4. stavak 3.,
   budući da:

               (1)

               Direktiva Vijeća 90/544/EEZ od 9. listopada 1990. o radijskoj frekvenciji određenoj za usklađeno uvođenje paneuropskog javnog zemaljskog sustava za dojavljivanje u Zajednici (Direktiva ERMES) (2) stavljena je izvan snage 27. prosinca 2005. Direktivom 2005/82/EZ Europskog parlamenta i Vijeća (3). Navedenom se Direktivom od država članica zahtijeva da u frekvencijskom pojasu od 169,4 do 169,8 MHz odrede četiri kanala za uslugu paneuropskog javnog zemaljskog sustava za dojavljivanje (dalje u tekstu „ERMES”) te osiguraju, što je prije moguće, da usluge ERMES zauzimaju cjelokupni radiofrekvencijski pojas od 169,4 do 169,8 MHz u skladu s potražnjom na tržištu.

               (2)

               Uporaba radiofrekvencijskog pojasa od 169,4 do 169,8 MHz za ERMES u Zajednici dramatično je opala ili gotovo prestala, što je rezultiralo neučinkovitom uporabom ovog radiofrekvencijskog pojasa za ERMES te bi ga stoga bilo bolje koristiti za ostvarenje drugih potreba politike Zajednice.

               (3)

               U skladu s člankom 4. stavkom 2. Odluke o radijskom spektru, Komisija je 7. srpnja 2003. izdala nalog Europskoj konferenciji poštanskih i telekomunikacijskih uprava (dalje u tekstu: „CEPT”) da prikupi podatke o postojećim i budućim mogućim primjenama pojasa od 169,4 do 169,8 MHz, izradi popis drugih mogućnosti za uporabu radiofrekvencijskog pojasa, a posebno onih koje nisu isključivo vezane uz tradicionalne elektroničke komunikacije. Zadatak CEPT-a bio je da za svaku moguću aplikaciju procijeni supostojanje različitih aplikacija i mogućnost uporabe drugih mogućih radiofrekvencijskih pojaseva u skladu s načelima Okvirne direktive. Radiofrekvencijski pojas, koji je već djelomično usklađen, pogodan je za određene aplikacije koje se odnose na uspostavljanje i rad unutarnjeg tržišta u brojnim područjima politike Zajednice, među kojima bi neke mogle biti od koristi osobama s posebnim potrebama ili bi mogle doprinijeti suradnji u području pravosuđa i unutarnjih poslova u Europskoj uniji.

               (4)

               Člankom 8. stavkom 4. Direktive 2002/21/EZ Europskog parlamenta i Vijeća od 7. ožujka 2002. o zajedničkom regulatornom okviru za elektroničke komunikacijske mreže i usluge (Okvirna direktiva) (4) od država se članica traži da promiču interese građana Europske unije, između ostalog i kroz rješavanje potreba posebnih društvenih skupina, a posebno osoba oštećenog sluha te osoba koje trebaju hitnu pomoć.

               (5)

               Na osnovi tehničkih ispitivanja i prikupljenih podataka, CEPT je potvrdio da je, usprkos donošenju Direktive 90/544/EEZ, uporaba ovog radiofrekvencijskog spektra za ERMES ostala vrlo ograničena te da se potreba za radijskim sustavima obavješćivanja i dojavljivanja u Europi promijenila, budući da su njihove funkcije zamijenjene drugim tehnologijama, kao što su sustavi kratkih poruka (SMS) preko GSM-a.

               (6)

               Stoga je u Zajednici potrebno napraviti izmjene u vezi s određivanjem dijelova radiofrekvencijskog pojasa od 169,4 to 169,8 MHz za ERMES, kako bi se osigurala učinkovitija uporaba i istodobno zadržala usklađenost tog radiofrekvencijskog pojasa.

               (7)

               U skladu s nalogom, CEPT je izradio novi frekvencijski plan i raspored kanala te na taj način omogućio zajedničku uporabu radiofrekvencijskog pojasa od 169,4 do 169,8125 MHz za šest vrsta odabranih aplikacija kako bi se ispunilo nekoliko potreba politike Zajednice. Ove potrebe uključuju pomoć uporabom slušnih pomagala osobama oštećenog sluha, za koje bi usklađeni radiofrekvencijski pojas u Zajednici unaprijedio uvjete putovanja između država članica i smanjio cijene opreme kroz ekonomiju razmjera; razvoj unutarnjeg tržišta socijalnih dojavnih sustava, koji starijim osobama te osobama s posebnim potrebama omogućavaju slanje dojava za pomoć, uređaja za pronalaženje dobara ili uređaja za praćenje, koji bi pomogli pri praćenju i otkrivanju ukradene robe u Zajednici, sustava za očitavanje brojila koje koriste tvrtke za opskrbu vodom i električnom energijom; te postojeće sustave dojavljivanja kao što je ERMES i sustave pokretnog radija za vlastite potrebe (PMR), kada se koriste privremeno kao pomoć za pokrivanje privremenih događaja u razdoblju od nekoliko dana do nekoliko mjeseci.

               (8)

               Rezultati naloga izdanog CEPT-u, koje Komisija smatra zadovoljavajućima, trebali bi postati primjenljivi u Zajednici, a države članice bi ih trebale provesti. Potrebno je dozvoliti da preostale dozvole za ERMES i/ili PMR koje nisu u skladu s novim frekvencijskim planom i rasporedom kanala ostanu nepromijenjene do njihovog isteka ili dok ne bude omogućen premještaj aplikacija ERMES i/ili PMR u odgovarajuće radiofrekvencijske pojaseve bez prekomjernog opterećenja.

               (9)

               U skladu s Direktivom 2002/20/EZ Europskog parlamenta i Vijeća od 7. ožujka 2002. o ovlaštenju u području elektroničkih komunikacijskih mreža i usluga (Direktiva o ovlaštenju) (5), kod omogućavanja pristupa radiofrekvencijskom spektru potrebno je koristiti najmanje zahtjevan sustav za izdavanje dozvola, uključujući izostanak osobnih prava uporabe.

               (10)

               Ne dovodeći u pitanje činjenicu da se u slučaju određenih politika može, zbog njihovih potreba za spektrom, zahtijevati isključiva dodjela frekvencije, obično je uputno predlagati što općenitiju dodjelu radiofrekvencijskih pojaseva kako bi se njihovom uporabom upravljalo isključivo kroz definiranje posebnih ograničenja vezanih uz uporabu, kao što su radni ciklus ili razine snage, te osiguralo, kroz usklađene norme priznate Direktivom 1999/5/EZ Europskog parlamenta i Vijeća od 9. ožujka 1999. o radijskoj opremi i telekomunikacijskoj terminalnoj opremi te o uzajamnom priznavanju njihove usklađenosti (6), da se kroz opremu koja radi u dodijeljenom radiofrekvencijskom spektru smanji uporaba radiofrekvencijskog spektra na najmanju moguću mjeru te na taj način izbjegnu štetne smetnje.

               (11)

               Kroz bilateralne i multilateralne sporazume osigurat će se koordinacija kanala u dijelu pojasa 169,4 – 169,8125 MHz velike snage između susjednih zemalja.

               (12)

               Kako bi se i dugoročno osigurala učinkovita uporaba pojasa od 169,4 do 169,8125 MHz, uprave trebaju nastaviti sa studijama koje mogu povećati učinkovitost, posebno uporabu utvrđenog zaštitnog pojasa.

               (13)

               Mjere predviđene ovom Odlukom u skladu su s mišljenjem Odbora za radiofrekvencijski spektar,

         DONIJELA JE OVU ODLUKU:
   Članak 1.
   Predmet
   Predmet ove Odluke je usklađivanje uvjeta za dostupnost i učinkovitu uporabu radiofrekvencijskog pojasa 169,4 – 169,8125 MHz u Zajednici.
   Članak 2.
   Definicije
   U smislu ove Odluke,

               (a)

               „slušno pomagalo” znači radiokomunikacijski sustav koji obično uključuje jedan ili više radioodašiljača te jedan ili više radioprijamnika koji omogućavaju osobama oštećenog sluha povećanje slušne sposobnosti;

               (b)

               „socijalni dojavni sustav” znači pouzdani radiokomunikacijski sustav i mreža, uključujući prenosivu opremu koja omogućava osobi u nevolji da jednostavnim postupkom uputi poziv za pomoć unutar ograničenog područja;

               (c)

               „sustav za očitavanje brojila” znači sustav koji omogućava daljinsko praćenje stanja, mjerenje i provedbu naloga pomoću radiokomunikacijskih uređaja;

               (d)

               „sustav za praćenje i pronalaženje dobara” znači sustav koji omogućava praćenje i pronalaženje robe te vodi do njenog otkrivanja, a obično se sastoji od radioodašiljača smještenog na predmet koji je potrebno zaštiti i prijamnika, a može uključivati i alarm;

               (e)

               „sustav dojavljivanja” znači sustav koji omogućava jednosmjernu radio komunikaciju između pošiljatelja i primatelja putem osnovne postaje s pokretnim uređajem kao prijamnikom;

               (f)

               „pokretne radiokomunikacije za vlastite potrebe (PMR)” znači služba zemaljske pokretne komunikacije koja koristi simpleksni rad, dupleksni rad i poludupleksni rad na razini terminala te osigurava komunikaciju unutar zatvorene korisničke skupine.

         Članak 3.
   Usklađene aplikacije
   1.   Pojas 169,4 – 169,8125 MHz dijeli se na dio male snage i dio velike snage. Njegov frekvencijski plan i raspored kanala utvrđeni su u Prilogu ovoj Odluci.
   2.   Dio radiofrekvencijskog pojasa 169,4 – 169,8125 MHz male snage koristit će se za sljedeće odabrane aplikacije:

               (a)

               isključiva uporaba za slušna pomagala;

               (b)

               isključiva uporaba za socijalne dojavne sustave;

               (c)

               neisključiva uporaba za sustave očitavanja brojila;

               (d)

               neisključiva uporaba za odašiljače male snage za sustave za praćenje i pronalaženje dobara.

         3.   Dio pojasa 169,4 – 169,8125 MHz velike snage koristit će se za sljedeće odabrane aplikacije:

               (a)

               odašiljači velike snage za sustave za praćenje i pronalaženje dobara;

               (b)

               postojeći sustavi dojavljivanja ili sustavi dojavljivanja koji su premješteni s drugih kanala radiofrekvencijskog pojasa.

         4.   Moguće je uvođenje i drugih aplikacija za radiofrekvencijski pojas 169,4 – 169,8125 MHz, pod uvjetom da takve aplikacije ne ograničavaju usklađenu provedbu odabrane aplikacije. Druge moguće aplikacije su:

               (a)

               slušna pomagala u neisključivom dijelu radiofrekvencijskog pojasa male snage;

               (b)

               praćenje, dojavljivanje, privremena uporaba ili pokretne radiokomunikacije za vlastite potrebe na nacionalnoj razini unutar dijela pojasa male snage.

         5.   Najveća izračena snaga u dijelu radiofrekvencijskog pojasa 169,4 – 169,8125 MHz male snage ograničena je na 0,5 vata efektivne izračene snage (e.r.p.). Najveći radni ciklus sustava za očitavanje brojila i sustava za praćenje i pronalaženje dobara u dijelu radiofrekvencijskog pojasa 169,4 – 169,8125 MHz male snage je < 10 % ili < 1 %.
   6.   Moguće je nastaviti s uporabom radiofrekvencijskog pojasa 169,4 – 169,8125 MHz za sustave dojavljivanja i pokretne radiokomunikacije za vlastite potrebe, ako navedena uporaba nije u skladu s člankom 3. stavcima od 1. do 5. i ako je za nju izdana dozvola na dan službene obavijesti o ovoj Odluci, dokle god je valjana dozvola za takve usluge, koja je postojala na dan službene obavijesti o ovoj Odluci.
   Članak 4.
   Provedba članka 3.
   Članak 3. primjenjuje s od 27. prosinca 2005.
   Članak 5.
   Nadzor
   Da bi osigurale njegovu učinkovitu uporabu, države članice nadziru uporabu radiofrekvencijskog pojasa 169,4 – 169,8125 MHz i izvješćuju Komisiju o nalazima.
   Članak 6.
   Adresati
   Ova je Odluka upućena državama članicama.

      Sastavljeno u Bruxellesu 20. prosinca 2005.

            Za Komisiju

         Viviane REDING

            Članica Komisije

      (1)  SL L 108, 24.4.2002., str. 1.

      (2)  SL L 310, 9.11.1990., str. 28.

      (3)  SL L 344, 27.12.2005., str. 38.

      (4)  SL L 108, 24.4.2002., str. 33.

      (5)  SL L 108, 24.4.2002., str. 21.

      (6)  SL L 91, 7.4.1999., str. 10. Direktiva kako je izmijenjena Uredbom (EZ) br. 1882/2003 Europskog parlamenta i Vijeća (SL L 284, 31.10.2003., str. 1.).
   PRILOG
   Frekvencijski plan za radiofrekvencijski pojas 169,4 – 169,8125 MHz

   Raspored kanala za pojas 169,4 – 169,8125 MHz

               Širina pojasa od 12,5 kHz

               Širina pojasa od 25 kHz

               Širina pojasa od 50 kHz

               Broj kanala

               Središnja frekvencija

               Broj kanala

               Središnja frekvencija

               Broj kanala

               Središnja frekvencija

               1a

               169,406250

               1

               169,412500

               1b

               169,418750

               „0”

               169,437500

               2a

               169,431250

               2

               169,437500

               2b

               169,443750

               3a

               169,456250

               3

               169,462500

               3b

               169,468750

               4a

               169,481250

               4

               169,487500

               4b

               169,493750

               „1”

               169,512500

               5a

               169,506250

               5

               169,512500

               5b

               169,518750

               6a

               169,531250

               6

               169,537500

               6b

               169,543750

               „2”

               169,562500

               7a

               169,556250

               7

               169,562500

               7b

               169,568750

               8a

               169,581250

               8

               169,587500

               8b

               169,593750

               „Zaštitni pojas” od 12,5 kHz

               9a

               169,618750

               9

               169,62500

               9b

               169,631250

               10a

               169,643750

               10

               169,65000

               10b

               169,656250

               11a

               169,668750

               11

               169,67500

               11b

               169,681250

               12a

               169,693750

               12

               169,70000

               12b

               169,706250

               13a

               169,718750

               13

               169,72500

               13b

               169,731250

               14a

               169,743750

               14

               169,75000

               14b

               169,756250

               15a

               169,768750

               15

               169,77500

               15b

               169,781250

               16a

               169,793750

               16

               169,80000

               16b

               169,806250


title: 2009/484/EZ: Odluka Vijeća od 6. travnja 2009. o sklapanju Dodatnog protokola uz Sporazum o trgovini, razvoju i suradnji između Europske zajednice i njezinih država članica, s jedne strane, i Južnoafričke Republike, s druge strane, kako bi se uzelo u obzir pristupanje Republike Bugarske i Rumunjske Europskoj uniji

text:
               11/Sv. 119

               HR

               Službeni list Europske unije

               40

         32009D0484

               L 160/9

               SLUŽBENI LIST EUROPSKE UNIJE

         ODLUKA VIJEĆA
   od 6. travnja 2009.
   o sklapanju Dodatnog protokola uz Sporazum o trgovini, razvoju i suradnji između Europske zajednice i njezinih država članica, s jedne strane, i Južnoafričke Republike, s druge strane, kako bi se uzelo u obzir pristupanje Republike Bugarske i Rumunjske Europskoj uniji
   (2009/484/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310., u vezi s drugom rečenicom prvog podstavka članka 300. stavka 2. i drugim podstavkom članka 300. stavka 3.,
   uzimajući u obzir Akt o pristupanju iz 2005., a posebno njegov članak 6. stavak 2.,
   uzimajući u obzir prijedlog Komisije,
   uzimajući u obzir suglasnost Europskog parlamenta (1),
   budući da:

               (1)

               Dodatni protokol uz Sporazum o trgovini, razvoju i suradnji između Europske zajednice i njezinih država članica, s jedne strane, i Južnoafričke Republike, s druge strane, kako bi se uzelo u obzir pristupanje Republike Bugarske i Rumunjske Europskoj uniji, (dalje u tekstu „Dodatni protokol”), potpisan je u ime Zajednice i njezinih država članica 10. listopada 2007. u skladu s Odlukom Vijeća 2008/74/EZ od 9. listopada 2007. o potpisivanju i privremenoj primjeni Dodatnog protokola uz Sporazum o trgovini, razvoju i suradnji između Europske zajednice i njezinih država članica, s jedne strane, i Južnoafričke Republike, s druge strane, kako bi se uzelo u obzir pristupanje Republike Bugarske i Rumunjske Europskoj uniji (2).

               (2)

               Dodatni protokol bi trebalo odobriti,

         ODLUČILO JE:
   Članak 1.
   Ovim se u ime Zajednice i njezinih država članica odobrava Dodatni protokol.
   Tekst Dodatnog protokola priložen je ovoj Odluci (3).
   Članak 2.
   Predsjednik Vijeća ovim se ovlašćuje odrediti osobu ovlaštenu da u ime Europske Zajednice i njezinih država članica položi instrument o odobravanju iz članka 6. stavka 2. Dodatnog protokola kojim se izražava suglasnost Zajednice i njezinih država članica s takvom obvezom.

      Sastavljeno u Luxembourgu 6. travnja 2009.

            Za Vijeće

            Predsjednik

         J. POSPÍŠIL

      (1)  Suglasnost od 10. ožujka 2009. (još nije objavljena u Službenom listu).

      (2)  SL L 22, 25.1.2008., str. 11.

      (3)  SL L 22, 25.1.2008., str. 13.


title: 2009/313/EZ: Odluka Vijeća od 30. ožujka 2009. o obnovi Sporazuma o znanstvenoj i tehnološkoj suradnji između Europske zajednice i Vlade Ruske Federacije

text:
               11/Sv. 119

               HR

               Službeni list Europske unije

               34

         32009D0313

               L 092/3

               SLUŽBENI LIST EUROPSKE UNIJE

         ODLUKA VIJEĆA
   od 30. ožujka 2009.
   o obnovi Sporazuma o znanstvenoj i tehnološkoj suradnji između Europske zajednice i Vlade Ruske Federacije
   (2009/313/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 170. drugi stavak, zajedno s člankom 300. stavkom 2. prvim podstavkom, prvom rečenicom i člankom 300. stavkom 3. prvim podstavkom,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Vijeće je Odlukom 2000/742/EZ (2) odobrilo sklapanje Sporazuma o znanstvenoj i tehnološkoj suradnji između Europske zajednice i Vlade Ruske Federacije (dalje u tekstu: Sporazum).

               (2)

               Članak 12. točka (b) Sporazuma posebno određuje da stranke mogu sporazumno Sporazum produljiti za dodatno razdoblje od pet godina.

               (3)

               Vijeće je Odlukom 2003/798/EZ (3) odobrilo prvu obnovu Sporazuma za dodatno razdoblje od pet godina.

               (4)

               Na sastanku Zajedničkoga odbora za suradnju u području znanosti i tehnologije Europske zajednice i Rusije, održanog u Bruxellesu 28. lipnja 2007., obje su se ugovorne stranke Sporazuma složile s njegovim produljenjem za daljnjih pet godina. Stranke smatraju da bi žurna obnova Sporazuma bila u njihovu obostranu interesu. Osim toga, na sastanku Stalnog partnerskog vijeća Europska unija-Rusija, održanog 26. svibnja 2008., obje su se ugovorne stranke dogovorile da će poduzeti potrebne mjere za obnovu toga Sporazuma.

               (5)

               Sadržaj obnovljenoga Sporazuma bit će istovjetan sadržaju Sporazuma koji prestaje vrijediti 20. veljače 2009.

               (6)

               Stoga je obnovu Sporazuma potrebno odobriti u ime Zajednice,

         ODLUČILO JE:
   Članak 1.
   Obnova Sporazuma o znanstvenoj i tehnološkoj suradnji između Europske zajednice i Vlade Ruske Federacije odobrava se za dodatno razdoblje od pet godina u ime Zajednice.
   Članak 2.
   Predsjednik Vijeća u ime Zajednice i u skladu s člankom 12. Sporazuma daje obavijest Vladi Ruske Federacije da je Zajednica dovršila unutarnje postupke potrebne za stupanje na snagu obnovljenog Sporazuma (4).
   Članak 3.
   Ova se Odluka objavljuje u Službenom listu Europske unije.

      Sastavljeno u Bruxellesu 30. ožujka 2009.

            Za Vijeće

            Predsjednik

         P. BENDL

      (1)  Mišljenje dano 3. veljače 2009. (još nije objavljeno u Službenom listu).

      (2)  SL L 299, 28.11.2000., str. 14.

      (3)  SL L 299, 18.11.2003., str. 20.

      (4)  Datum stupanja na snagu Sporazuma u Službenom listu Europske unije objavit će Glavno tajništvo Vijeća.


title: 2011/181/EU: Odluka Vijeća i predstavnika vlada država članica koji su se sastali u Vijeću od 15. listopada 2010. o potpisivanju i privremenoj primjeni Euro-mediteranskog sporazuma o zrakoplovstvu između Europske unije i njezinih država članica, s jedne strane, i Hašemitske Kraljevine Jordana, s druge strane

text:
               11/Sv. 119

               HR

               Službeni list Europske unije

               200

         42011D0181

               L 079/1

               SLUŽBENI LIST EUROPSKE UNIJE

         ODLUKA VIJEĆA I PREDSTAVNIKA VLADA DRŽAVA ČLANICA KOJI SU SE SASTALI U VIJEĆU
   od 15. listopada 2010.
   o potpisivanju i privremenoj primjeni Euro-mediteranskog sporazuma o zrakoplovstvu između Europske unije i njezinih država članica, s jedne strane, i Hašemitske Kraljevine Jordana, s druge strane
   (2011/181/EU)
   VIJEĆE EUROPSKE UNIJE I PREDSTAVNICI VLADA DRŽAVA ČLANICA EUROPSKE UNIJE KOJI SU SE SASTALI U VIJEĆU
   uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavcima 5. i 7. te člankom 218. stavkom 8. prvim podstavkom,
   budući da:

               (1)

               Komisija je u ime Unije i država članica vodila pregovore o Euro-mediteranskom sporazumu o zrakoplovstvu s Hašemitskom Kraljevinom Jordan (dalje u tekstu „Sporazum”) u skladu s Odlukom Vijeća kojom se daju ovlaštenja Komisiji da započne pregovore.

               (2)

               Sporazum je parafiran 17. ožujka 2010.

               (3)

               Sporazum Unija i države članice trebaju potpisati i privremeno primjenjivati, podložno njegovom mogućem kasnijem sklapanju.

               (4)

               Potrebno je propisati postupovna pravila, prema potrebi, o donošenju odluke o načinu prekida privremene primjene Sporazuma. Također je potrebno utvrditi odgovarajuća postupovna pravila za sudjelovanje Unije i njezinih država članica u Zajedničkom odboru koji je osnovan sukladno članku 21. Sporazuma i u postupcima rješavanja sporova predviđenima člankom 22. Sporazuma, kao i na primjenu određenih odredaba Sporazuma u odnosu na sigurnost,

         USVOJILI SU OVU ODLUKU:
   Članak 1.
   Potpisivanje
   1.   Potpisivanje Euro-mediteranskog sporazuma o zrakoplovstvu između Europske unije i njezinih država članica, s jedne strane, i Hašemitske Kraljevine Jordana, s druge strane, (dalje u tekstu „Sporazum”), ovim se potvrđuje u ime Unije, podložno Odluci Vijeća o sklapanju Sporazuma (1).
   2.   Predsjednik Vijeća ovim se ovlašćuje odrediti osobu(-e) opunomoćenu(-e) za potpisivanje Sporazuma u ime Unije, podložno njegovom sklapanju.
   Članak 2.
   Privremena primjena
   Do stupanja na snagu, Unija i njezine države članice Sporazum primjenjuju na privremenoj osnovi od prvoga dana u mjesecu koji najranije slijedi: i. nakon datuma kad su ugovorne stranke jedna drugu obavijestile o završetku internih postupaka potrebnih za privremenu primjenu Sporazuma, ili ii. podložno unutarnjim postupcima i/ili domaćem zakonodavstvu ugovornih stranaka, prema potrebi, točno 12 mjeseci od datuma potpisivanja Sporazuma.
   Članak 3.
   Zajednički odbor
   1.   Europsku uniju i njezine države članice predstavljaju u Zajedničkom odboru, koji je osnovan sukladno članku 21. Sporazuma, predstavnici Komisije i država članica.
   2.   Stajalište koje trebaju zauzeti Europska unija i njezine države članice unutar Zajedničkog odbora u pogledu izmjena Priloga III. i Priloga IV. Sporazumu, u skladu s člankom 26. stavkom 2. Sporazuma, i u odnosu na pitanja isključive nadležnosti EU-a koja ne zahtijevaju usvajanje odluke s pravnim učinkom, zauzima Komisija i o njemu unaprijed obavješćuje Vijeće i države članice.
   3.   Za odluke Zajedničkog odbora koje se odnose na pitanja iz nadležnosti EU-a, Vijeće, na prijedlog Komisije, kvalificiranom većinom usvaja stajalište koje trebaju zauzeti Europska unija i njezine države članice, osim ako nije drukčije određeno u Ugovoru o funkcioniranju Europske unije u odnosu na primjenljivi postupak izglasavanja.
   4.   Za odluke Zajedničkog odbora koje se odnose na pitanja iz nadležnosti država članica, Vijeće jednoglasno, na prijedlog Komisije i država članica, usvaja stajalište koje treba zauzeti Europska unija i njezine države članice, osim ako je država članica obavijestila Glavno tajništvo Vijeća u roku od mjesec dana od usvajanja takvog stajališta, da može samo prihvatiti odluku koju je donio Zajednički odbor sukladno njegovim pravnim tijelima.
   5.   Komisija predstavlja stajalište Unije i država članica unutar Zajedničkog odbora, osim u slučajevima isključive nadležnosti država članica, te ga u tom slučaju predstavlja predsjedništvo Vijeća ili, ako Vijeće tako odluči, Komisija.
   Članak 4.
   Rješavanje sporova
   1.   Komisija predstavlja Uniju i države članice u postupcima rješavanja sporova sukladno članku 22. Sporazuma.
   2.   Odluku o obustavljanju primjene pogodnosti sukladno članku 22. stavku 7. Sporazuma donosi Vijeće na temelju prijedloga Komisije. Vijeće odlučuje kvalificiranom većinom.
   3.   Komisija, uz pomoć Posebnog odbora predstavnika država članica kojeg imenuje Vijeće, odlučuje o svakoj drugoj odgovarajućoj aktivnosti koju je potrebno poduzeti u skladu s člankom 22. Sporazuma, za pitanja koja su u nadležnosti EU.
   Članak 5.
   Obavještavanje Komisije
   1.   Države članice odmah obavješćuju Komisiju o svakoj odluci kojom se odbija, opoziva, obustavlja ili ograničava nadležnost zračnog prijevoznika, koju namjeravaju usvojiti sukladno članku 4. Sporazuma.
   2.   Države članice odmah obavješćuju Komisiju o svakom zahtjevu ili obavijesti koju su sastavile ili primile, sukladno članku 13. (sigurnost zračnog prometa) Sporazuma.
   3.   Države članice odmah obavješćuju Komisiju o svakom zahtjevu ili obavijesti koju su sastavile ili primile, sukladno članku 14. (sigurnost zračnog prometa) Sporazuma.

      Sastavljeno u Luxembourgu 15. listopada 2010.

            Za Vijeće

            Predsjednik

         E. SCHOUPPE

      (1)  Tekst Sporazuma objavljuje se zajedno s odlukom nakon njegova sklapanja.


title: 2009/748/EZ: Odluka Vijeća od 9. listopada 2009. u vezi stajališta koje Zajednica treba zauzeti u okviru vijeća Međunarodne istraživačke skupine za jutu o produljenju Sporazuma o određivanju mandata Međunarodne istraživačke skupine za jutu iz 2001.

text:
               11/Sv. 119

               HR

               Službeni list Europske unije

               60

         32009D0748

               L 268/9

               SLUŽBENI LIST EUROPSKE UNIJE

         ODLUKA VIJEĆA
   od 9. listopada 2009.
   u vezi stajališta koje Zajednica treba zauzeti u okviru vijeća Međunarodne istraživačke skupine za jutu o produljenju Sporazuma o određivanju mandata Međunarodne istraživačke skupine za jutu iz 2001.
   (2009/748/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133. u vezi s njegovim člankom 300. stavkom 2. drugim podstavkom,
   uzimajući u obzir prijedlog Komisije,
   budući da:

               (1)

               Sporazum o određivanju mandata Međunarodne istraživačke skupine za jutu iz 2001. potpisan je i sklopljen u ime Europske zajednice 15. travnja 2002. Odlukom Vijeća 2002/312/EZ (1).

               (2)

               U skladu s pravilom 25. točkama (a) i (b), Sporazum o određivanju mandata Međunarodne istraživačke skupine za jutu iz 2001. prestaje vrijediti 26. travnja 2010. osim ako se odlukom vijeća Međunarodne istraživačke skupine za jutu produlji nakon tog datuma za jedno ili dva razdoblja koja ukupno ne prelaze četiri godine.

               (3)

               Produljenje gore navedenog Sporazuma u interesu je Zajednice.

               (4)

               Trebalo bi utvrditi stajalište Zajednice u vijeću Međunarodne istraživačke skupine za jutu,

         ODLUČILO JE:
   Jedini članak
   Stajalište Europske zajednice u okviru vijeća Međunarodne istraživačke skupine za jutu je glasovati za produljenje Sporazuma o određivanju mandata Međunarodne istraživačke skupine za jutu iz 2001. za jedno ili dva razdoblja koja ukupno ne prelaze četiri godine, te o tom produljenju obavijestiti glavnog tajnika Ujedinjenih naroda.

      Sastavljeno u Luxembourgu 9. listopada 2009.

            Za Vijeće

            Predsjednica

         Å. TORSTENSSON

      (1)  SL L 112, 27.4.2002., str. 34.


title: 2011/197/EU: Odluka Komisije od 29. ožujka 2011. u skladu s Uredbom (EZ) br. 45/2001 Europskog parlamenta i Vijeća o primjerenoj razini zaštite koju osigurava Japan pri prijenosu osobnih podataka iz Europske unije, koje Europska komisija u posebnim slučajevima prenosi japanskim carinskim tijelima na temelju Odluke br. 1/2010 Zajedničkog odbora za carinsku suradnju i u skladu s člankom 21. Sporazuma između Europske zajednice i Vlade Japana o suradnji i uzajamnoj administrativnoj pomoći u carinskim pitanjima s obzirom na uzajamno priznavanje programa za ovlaštene gospodarske subjekte u Europskoj uniji i u Japanu te za isključive i posebne ciljeve Odluke br. 1/2010 Zajedničkog odbora za carinsku suradnju

text:
               11/Sv. 119

               HR

               Službeni list Europske unije

               206

         32011D0197

               L 085/8

               SLUŽBENI LIST EUROPSKE UNIJE

         ODLUKA KOMISIJE
   od 29. ožujka 2011.
   u skladu s Uredbom (EZ) br. 45/2001 Europskog parlamenta i Vijeća o primjerenoj razini zaštite koju osigurava Japan pri prijenosu osobnih podataka iz Europske unije, koje Europska komisija u posebnim slučajevima prenosi japanskim carinskim tijelima na temelju Odluke br. 1/2010 Zajedničkog odbora za carinsku suradnju i u skladu s člankom 21. Sporazuma između Europske zajednice i Vlade Japana o suradnji i uzajamnoj administrativnoj pomoći u carinskim pitanjima s obzirom na uzajamno priznavanje programa za ovlaštene gospodarske subjekte u Europskoj uniji i u Japanu te za isključive i posebne ciljeve Odluke br. 1/2010 Zajedničkog odbora za carinsku suradnju
   (2011/197/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (1), a posebno njezin članak 9. stavak 1. i stavak 2.,
   nakon savjetovanja s Europskim nadzornikom za zaštitu podataka,
   budući da:

               (1)

               Zajednički odbor za carinsku suradnju, osnovan u skladu s člankom 21. Sporazuma između Europske zajednice i Vlade Japana o suradnji i uzajamnoj administrativnoj pomoći u carinskim pitanjima (2)24. lipnja 2010. donio je Odluku br. 1/2010 o uzajamnom priznavanju programa za ovlaštene gospodarske subjekte u Europskoj uniji i u Japanu (3), (dalje u tekstu: Odluka br. 1/2010 JCCC-a).

               (2)

               Odlukom br. 1/2010 JCCC-a u odjeljku IV. predviđa se razmjena informacija između carinskih tijela kako su definirana u članku 1. (c) Sporazuma između Europske zajednice i Vlade Japana o suradnji i uzajamnoj administrativnoj pomoći u carinskim pitanjima. Prema toj definiciji, japansko Ministarstvo financija i nadležne službe Komisije smatraju se carinskim tijelima.

               (3)

               Informacije koje razmjenjuju japansko Ministarstvo financija i nadležne službe Komisije sastoje se od detalja o gospodarskim subjektima koji također mogu sadržavati osobne podatke. Prijenos podataka o gospodarskim subjektima spada u zadaće Komisije koje treba ispuniti u skladu s Odlukom br. 1/2010 JCCC-a.

               (4)

               Osobni podaci za razmjenu navedeni su u odjeljku IV. (4) (a) do (f) Odluke br. 1/2010 JCCC-a. Prijenosi podataka traju cijelo vrijeme dok japansko Ministarstvo financija koristi informacije kako bi omogućilo pogodnosti europskim gospodarskim subjektima na temelju Odluke br. 1/2010 JCCC-a. Komisija će redovito prenositi ažurirane i izmijenjene podatke o europskim gospodarskim subjektima japanskom Ministarstvu financija. S obzirom na razmjenu informacija, Odjeljkom IV. (6) Odluke br. 1/2010 JCCC-a ograničava se upotreba svih takvih podataka za namjene provedbe međusobnog priznavanja programa za ovlaštene gospodarske subjekte u Europskoj uniji i u Japanu, kako je utvrđeno tom Odlukom. Sporazumom između Europske zajednice i Vlade Japana o suradnji i uzajamnoj administrativnoj pomoći u carinskim pitanjima također se jamči da sve takve informacije, uključujući osobne podatke, japansko Ministarstvo financija koristi isključivo za potrebe priznavanja ovlaštenih gospodarskih subjekata u Japanu. Tijelo koje zaprima podatke o ovlaštenim gospodarskim subjektima (AEO) ne smije prosljeđivati te podatke drugim tijelima ili službama u ili izvan Japana jer takva promjene namjene nije obuhvaćena Odlukom br. 1/2010 JCCC-a.

               (5)

               Obrada osobnih podataka u japanskim javnim tijelima, poput japanskog Ministarstva financija, uređena je japanskim aktom o zaštiti osobnih informacija koje posjeduju upravna tijela. Pravo pristupa „upravnim dokumentima” i postupci za konzultiranje „upravnih dokumenata” utvrđeni su japanskim aktom o pristupu informacijama koje posjeduju upravni organi. Odredbe o povjerljivosti podataka koje obrađuju japanska javna tijela i o prijenosima podataka između ministra financija i stranih carinskih tijela uključene su u zakon o nacionalnim javnim službama i carinski zakon.

               (6)

               Japanskim zakonodavstvom o zaštiti podataka od japanskih tijela javnih vlasti, među kojima je i japansko Ministarstvo financija, zahtijeva se da ispitanicima osiguraju pravično otkrivanje informacija koje se odnose na njih. Ispitanici imaju pravo pristupa podacima, podnošenja zahtjeva za ispravljanjem podataka i brisanja podataka koji se odnose na njih.

               (7)

               Japansko zakonodavstvo osigurava da japansko Ministarstvo financija poduzima organizacijske sigurnosne mjere primjerene rizicima povezanima s obradom podatka.

               (8)

               Japansko zakonodavstvo propisuje istražni mehanizam u obliku odbora za preispitivanje koji podnosi upravne žalbe i pokreće istrage. To se može smatrati dostatnim u slučaju posebnog prijenosa podataka, kako je predviđeno Odlukom br. 1/2010 JCCC-a, s obzirom na ograničenu i neosjetljivu narav podataka i svrhu obrade podataka.

               (9)

               Gore navedenim odredbama osigurava se da u Japanu budu uspostavljeni primjereni provedbeni mehanizmi za osiguranje zaštite osobnih podataka koje Komisija može prenositi s ciljem identifikacije europskih gospodarskih subjekata u vezi s njihovim priznavanjem za ovlaštene gospodarske subjekte u Japanu.

               (10)

               S obzirom na sve okolnosti postupaka posebnog prijenosa podataka koje Komisija treba provoditi pri provedbi Odluke br. 1/2010 JCCC-a, narav podataka, svrhu i trajanje predloženog postupka ili postupaka obrade, općih i sektorskih pravnih propisa na snazi u Japanu i profesionalnih propisa i sigurnosnih mjera koje se poštuju u Japanu, smatra se da je razina zaštite u Japanu predviđena za prijenos osobnih podataka od strane nadležnih službi Komisije japanskom Ministarstvu financija pri provedbi Odluke br. 1/2010 JCCC-a, primjerena.

               (11)

               Ovu Odluku treba ograničiti na posebnu situaciju iz Odluke br. 1/2010 JCCC-a jer je ocjena japanskog pravnog okvira zaštite podataka bila utemeljena na ograničenim kategorijama podataka koje treba prenijeti, na ograničenoj svrsi obrade i na ograničenom trajanju upotrebe tih podataka. Stoga je ova Odluka ograničena na zaštitu osobnih podataka koje Europska komisija prenosi iz EU-a u Japan, u okviru gore spomenute Odluke br. 1/2010 JCCC-a, s obzirom na posebnu svrhu i okolnosti obrade tih podataka u Japanu.

               (12)

               Ovom se Odlukom ne dovode u pitanje nalazi Komisije pri primjeni članka 25. stavaka 4. i 6. Direktive 95/46/EZ Europskog parlamenta i Vijeća od 24. listopada 1995., o zaštiti pojedinaca u vezi s obradom osobnih podataka i o slobodnom protoku takvih podataka (4),

         DONIJELA JE OVU ODLUKU:
   Članak 1.
   Japan nudi primjerenu razinu zaštite osobnih podataka koje Europska komisija prenosi iz Europske unije u Japan s ciljem uzajamnog priznavanja programa za ovlaštene gospodarske subjekte na temelju Odluke br. 1/2010 JCCC-a u svrhu provedbe Odluke br. 1/2010 JCCC-a, u skladu s člankom 9. stavcima 1. i 2. Uredbe (EZ) br. 45/2001.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 29. ožujka 2011.

            Za Komisiju

            Predsjednik

         José Manuel BARROSO

      (1)  SL L 8, 12.1.2001., str. 1.

      (2)  SL L 62, 6.3.2008., str. 24.

      (3)  SL L 279, 23.10.2010., str. 71.

      (4)  SL L 281, 23.11.1995., str. 31.


title: 2010/718/EU: Odluka Europskog vijeća od 29. listopada 2010. o izmjeni statusa otoka Saint-Barthélemy u odnosu na Europsku uniju

text:
               11/Sv. 119

               HR

               Službeni list Europske unije

               114

         32010D0718

               L 325/4

               SLUŽBENI LIST EUROPSKE UNIJE

         ODLUKA EUROPSKOG VIJEĆA
   od 29. listopada 2010.
   o izmjeni statusa otoka Saint-Barthélemy u odnosu na Europsku uniju
   (2010/718/EU)
   EUROPSKO VIJEĆE,
   uzimajući u obzir Ugovor o funkcioniranju Europske unije, a posebno njegov članak 355. stavak 6.,
   uzimajući u obzir inicijativu Francuske Republike,
   uzimajući u obzir mišljenje Europske komisije,
   budući da:

               (1)

               Člankom 355. Ugovora o funkcioniranju Europske unije (UFEU) je Europskom vijeću omogućeno na inicijativu predmetne države članice i jednoglasnom odlukom nakon savjetovanja s Komisijom donošenje odluke o izmjeni statusa danskih, francuskih ili nizozemskih zemalja ili područja iz članka 355. stavaka 1. i 2. u odnosu na Uniju.

               (2)

               U pismu francuskog predsjednika označenog datumom 30. lipnja 2010. Francuska Republika (dalje u tekstu: „Francuska”) je od Europskog vijeća zatražila donošenje takve odluke u vezi s otokom Saint-Barthélemy iz članka 355. stavka 1. UFEU-a. Francuska traži promjenu statusa navedenog otoka iz statusa najudaljenije regije koji je obuhvaćen člankom 349. UFEU-a u status prekomorske zemlje ili područje koje je obuhvaćeno dijelom četvrtim UFEU-a.

               (3)

               Zahtjev Francuske odražava iskazanu želju izabranih predstavnika otoka Saint-Barthélemy, francuske prekomorske zajednice koja je uređena člankom 74. francuskog Ustava i koja ima autonomiju, da u odnosu na Uniju dobije status koji bi bolje odgovarao njegovom statusu prema nacionalnom pravu, posebno s obzirom na njegovu udaljenost od kopna, malo otočno gospodarstvo koje je u velikoj mjeri usmjereno na turizam i izloženo poteškoćama u vezi s opskrbom što ometa primjenu nekih standarda Unije.

               (4)

               Francuska se obvezala sklopiti potrebne sporazume kako bi se osiguralo očuvanje interesa Unije kada nastupi navedena promjena. Prvo, navedeni sporazumi moraju se odnositi na monetarna pitanja budući da Francuska namjerava zadržati euro kao jedinstvenu valutu u Saint-Barthélemyju i mora se osigurati daljnja primjena prava Unije u područjima ključnim za dobro funkcioniranje ekonomske i monetarne unije. Drugo, takvi sporazumi trebaju se odnositi na oporezivanje i za cilj imati jamstvo da će se mehanizmi Direktive Vijeća 77/799/EEZ od 19. prosinca 1977. o međusobnoj pomoći nadležnih tijela država članica u području izravnog oporezivanja (1) i Direktive Vijeća 2003/48/EZ od 3. lipnja 2003. o oporezivanju dohotka od kamate na štednju (2), koje su posebno usmjerene na borbu protiv prijevara i prekogranične utaje poreza, nastaviti primjenjivati u budućnosti na području Saint-Barthélemyja. Državljani Saint-Barthélemyja trebaju ostati državljani Unije i imati jednaka prava i slobode u Uniji kao i drugi francuski državljani, kao što i svi državljani Unije trebaju i dalje imati jednaka prava i slobode u Saint-Barthélemyju kao i sada.

               (5)

               Kao rezultat, promjena statusa otoka Saint-Barthélemy u odnosu na Uniju, kao odgovor na demokratski izražen zahtjev njegovih izabranih predstavnika, ne treba ugroziti interese Unije i treba biti usklađen sa stjecanjem autonomnog statusa otoka prema nacionalnom pravu,

         DONIJELO JE OVU ODLUKU:
   Članak 1.
   S učinkom od 1. siječnja 2012. otok Saint-Barthélemy prestaje biti najudaljenija regija Unije i dobiva status prekomorske zemlje ili područja iz dijela četvrtog Ugovora o funkcioniranju Europske unije (UFEU).
   Članak 2.
   Stoga se UFEU mijenja kako slijedi:

               1.

               U članku 349. u prvom stavku brišu se riječi „Saint-Barthélemy”.

               2.

               U članku 355. u stavku 1. brišu se riječi „Saint-Barthélemy”.

               3.

               U Prilogu II. između alineje „Sveti Petar i Mikelon” i alineje „Aruba” umeće se sljedeća alineja:

                           „—

                           Saint-Barthélemy,”.

         Članak 3.
   Ova odluka stupa na snagu na dan donošenja.
   Primjenjuje se od 1. siječnja 2012.

      Sastavljeno u Bruxellesu 29. listopada 2010.

            Za Europsko vijeće

            Predsjednik

         H. VAN ROMPUY

      (1)  SL L 336, 27.12.1977., str. 15.

      (2)  SL L 157, 26.6.2003., str. 38.


title: 2009/514/EZ: Odluka Vijeća od 22. lipnja 2009. o sklapanju Sporazuma između Europske zajednice i Vlade Nepala o određenim aspektima usluga u zračnom prometu

text:
               11/Sv. 119

               HR

               Službeni list Europske unije

               51

         32009D0514

               L 173/8

               SLUŽBENI LIST EUROPSKE UNIJE

         ODLUKA VIJEĆA
   od 22. lipnja 2009.
   o sklapanju Sporazuma između Europske zajednice i Vlade Nepala o određenim aspektima usluga u zračnom prometu
   (2009/514/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno članak 80. stavak 2. u vezi s člankom 300. stavkom 2. prvom rečenicom prvog podstavka i člankom 300. stavkom 3. prvim podstavkom,
   uzimajući u obzir prijedlog Komisije,
   uzimajući u obzir mišljenje Europskog parlamenta,
   budući da:

               (1)

               Vijeće je 5. lipnja 2003. ovlastilo Komisiju da s trećim zemljama započne pregovore o zamjeni određenih odredaba postojećih bilateralnih sporazuma, sporazumom Zajednice.

               (2)

               Komisija je u ime Zajednice u pregovorima s Vladom Nepala dogovorila Sporazum o određenim aspektima usluga u zračnom prometu (1) (Sporazum) u skladu s mehanizmima i direktivama u Prilogu Odluci Vijeća kojom se Komisija ovlašćuje započeti pregovore s trećim zemljama, o zamjeni određenih odredaba postojećih bilateralnih sporazuma, sporazumom Zajednice.

               (3)

               Sporazum je potpisan 23. siječnja 2009. u ime Zajednice, pod uvjetom njegova mogućeg kasnijeg sklapanja, u skladu s Odlukom Vijeća 2009/117/EZ (2).

               (4)

               Sporazum bi trebalo odobriti,

         ODLUČILO JE:
   Članak 1.
   Odobrava se u ime Zajednice Sporazum između Europske zajednice i Vlade Nepala o određenim aspektima usluga u zračnom prometu.
   Članak 2.
   Predsjednik Vijeća ovim je ovlašten imenovati osobu opunomoćenu za davanje obavijesti iz članka 9. stavka 1. Sporazuma.

      Sastavljeno u Luxembourgu 22. lipnja 2009.

            Za Vijeće

            Predsjednik

         J. ŠEBESTA

      (1)  SL L 41, 12.2.2009., str. 5.

      (2)  SL L 41, 12.2.2009., str. 3.


title: 2009/469/EZ: Odluka Vijeća od 30. ožujka 2009. o potpisivanju Sporazuma o sigurnosti u civilnom zrakoplovstvu između Europske zajednice i Kanade

text:
               11/Sv. 119

               HR

               Službeni list Europske unije

               39

         32009D0469

               L 153/10

               SLUŽBENI LIST EUROPSKE UNIJE

         ODLUKA VIJEĆA
   od 30. ožujka 2009.
   o potpisivanju Sporazuma o sigurnosti u civilnom zrakoplovstvu između Europske zajednice i Kanade
   (2009/469/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 80. stavak 2. i članak 133. stavak 4. u vezi s člankom 300. stavkom 2. prvom rečenicom prvog podstavka,
   uzimajući u obzir prijedlog Komisije,
   budući da:

               (1)

               Komisija je u ime Zajednice pregovorima dogovorila Sporazum o sigurnosti u civilnom zrakoplovstvu s Kanadom u skladu s Odlukom Vijeća od 21. travnja 2004. o ovlašćivanju Komisije za otvaranje pregovora.

               (2)

               Sporazum koji je Komisija pregovorima dogovorila trebalo bi potpisati, podložno njegovom kasnijem sklapanju.

               (3)

               Države članice trebale bi poduzeti potrebne mjere kako bi osigurale prekid svojih bilateralnih sporazuma s Kanadom o istom predmetu od datuma stupanja na snagu Sporazuma,

         ODLUČILO JE:
   Članak 1.
   Potpisivanje Sporazuma o sigurnosti u civilnom zrakoplovstvu između Europske zajednice i Kanade odobrava se u ime Zajednice, podložno Odluci Vijeća o sklapanju navedenog Sporazuma.
   Tekst Sporazuma priložen je ovoj Odluci.
   Članak 2.
   Predsjednik Vijeća ovlašćuje se imenovati osobu(-e) opunomoćenu(-e) za potpisivanje Sporazuma u ime Zajednice, podložno njegovom sklapanju.

      Sastavljeno u Bruxellesu 30. ožujka 2009.

            Za Vijeće

            Predsjednik

         I. LANGER


title: Odluka Vijeća (EU) 2017/37 od 28. listopada 2016. o potpisivanju, u ime Europske unije, Sveobuhvatnoga gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane

text:
               14.1.2017

               HR

               Službeni list Europske unije

               L 11/1

         ODLUKA VIJEĆA (EU) 2017/37
   od 28. listopada 2016.
   o potpisivanju, u ime Europske unije, Sveobuhvatnoga gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 2., članak 91., članak 100. stavak 2., članak 153. stavak 2., članak 192. stavak 1. i članak 207. stavak 4. prvi podstavak, u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 24. travnja 2009. ovlastilo Komisiju za otvaranje pregovora o Sveobuhvatnom gospodarskom i trgovinskom sporazumu s Kanadom.

               (2)

               Ti su pregovori zaključeni te bi Sveobuhvatni gospodarski i trgovinski sporazum (CETA) između Kanade, s jedne strane, i Europske unije i njezinih država članica, s druge strane („Sporazum”) trebalo potpisati u ime Unije, podložno ispunjenju postupaka potrebnih za njegovo kasnije sklapanje.

               (3)

               U skladu s člankom 30.6. stavkom 1. Sporazuma, Sporazumom se ne dodjeljuju prava ni obveze na koje je moguće izravno pozivanje pred sudovima Unije ili država članica,

         DONIJELO JE OVU ODLUKU:
   Članak 1.
   Odobrava se potpisivanje u ime Unije Sveobuhvatnoga gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane, podložno njegovu sklapanju.
   Tekst Sporazuma, zajedno sa Zajedničkim instrumentom za tumačenje i povezanim izjavama, priložen je ovoj Odluci.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 28. listopada 2016.

            Za Vijeće

            Predsjednik

         M. LAJČÁK